-Մի հանգամանք հաշվի առնենք, որ ոստիկանությունը արձագանքեց։ Չանդրադառնանք, թե որքանով համարժեք կամ մարդկանց ակնկալիքները որքանով բավարարող։ Մարդ կա ասում է՝ պատիժը համարժեք չէր, պիտի ավելին լիներ, մարդ էլ կա՝ հակառակը։ Ես՝ որպես քաղաքացի, ուրախ եմ, որ այդ արձագանքը, այդ պատիժն այնուամենայնիվ, եղավ, և սա սառույցը կոտրելու միջոցներից մեկը պիտի որ լինի։ Քո նշած մեխը դեռ որոշ չափով առկա է, պիտի այդ մեխով զբաղվել, բնականաբար, մեդիան պետք է զբաղվի և պետք է ցույց տա, որ այս բախումը չպետք է կապել արցախցի-հայաստանցի տարբերակման հետ։ Մարդիկ կան, որ ասում են՝ Արցախում առանձին էթնիկ ինքնություն է ձևավորվում, բայց դա էթնիկ չէ։ Եթե, նույնիսկ, ձևավորվում է դա առանձին պետական ինքնության նշաններ են, ոչ թե էթնիկ ինքնության։ Սակայն դա չպետք է շահարկել Բերձորի դեպքերի համատեքստում, քանի որ այդ միջադեպն ինքնության հետ որևէ կապ չուներ։ Իհարկե, քաղաքական իշխանությունն էլ, պաշտոնապես հայտարարում է, թե Արցախը ՀՀ-ը չէ, բայց սա ընդամենը պաշտոնապես, որովհետև բոլորս էլ գիտենք, որ Հայաստանն ու Արցախը մեկ հայրենիքի մաս են. Արցախը Հայաստան է ու վերջ։